แนวโน้ม SET บวกตามตปท. หวัง “เฟด” ชะลอขึ้นดอกเบี้ย หลังเงินเฟ้อ “สหรัฐ” ต่ำกว่าคาด
แนวโน้ม SET ปรับตัวขึ้นตามภูมิภาค รับเงินเฟ้อ “สหรัฐ” ออกมาต่ำกว่าคาดตลาดคาดสะท้อนเงินเฟ้อผ่านจุดสูงสุดแล้ว หนุนเฟดชะลอขึ้นดอกเบี้ยเดือนธ.ค.นี้ รวมถึงค่าเงินดอลลาร์ปรับตัวลงแรง ให้แนวรับ 1,620-1,612 จุด และแนวต้าน 1,635-1,650 จุด
แนวโน้ม SET ปรับตัวขึ้นตามภูมิภาค รับเงินเฟ้อ “สหรัฐ” ออกมาต่ำกว่าคาดตลาดคาดสะท้อนเงินเฟ้อผ่านจุดสูงสุดแล้ว หนุนเฟดชะลอขึ้นดอกเบี้ยเดือนธ.ค.นี้ รวมถึงค่าเงินดอลลาร์ปรับตัวลงแรง ให้แนวรับ 1,620-1,612 จุด และแนวต้าน 1,635-1,650 จุด
11 พ.ย. 2565

นายณรงค์เดช จันทรไพศาล ผู้ช่วยผู้อำนวยการฝ่ายวิเคราะห์หลักทรัพย์ บล.ไอร่า กล่าวว่า ตลาดหุ้นไทยเช้านี้ปรับตัวขึ้นตามตลาดหุ้นอื่นในภูมิภาคเอเชีย หลังตัวเลขเงินเฟ้อสหรัฐออกมาต่ำกว่าที่ตลาดคาด โดยดัชนี CPI ทั่วไปซึ่งรวมหมวดอาหารและพลังงาน ปรับตัวขึ้น 7.7% ในเดือนต.ค. เมื่อเทียบรายปี ต่ำกว่าที่นักวิเคราะห์คาดการณ์ที่ระดับ 7.9% และชะลอตัวจากระดับ 8.2% ในเดือนก.ย.
ส่วนดัชนี CPI พื้นฐาน ซึ่งไม่นับรวมหมวดอาหารและพลังงาน ปรับตัวขึ้น 6.3% ในเดือนต.ค. เมื่อเทียบรายปี ต่ำกว่าที่นักวิเคราะห์คาดการณ์ที่ระดับ 6.5% และชะลอตัวจากระดับ 6.6% ในเดือนก.ย.
ทั้งนี้สะท้อนให้เห็นว่า เงินเฟ้อของสหรัฐได้ผ่านจุดสูงสุดแล้ว และทำให้นักลงทุนคาดการณ์ว่าธนาคารสหรัฐ (เฟด) จะชะลอการปรับขึ้นอัตราดอกเบี้ยในการประชุมนโยบายการเงินวันที่ 13-14 ธ.ค.65 หรือขึ้นในระดับ 0.50% และคาดว่าจะปรับตัวในอีก 2 ครั้งในปี 66 ครั้งละ 0.25% ทำให้ดอกเบี้ยจะอยู่ที่ระดับไม่เกิน 5% ชะลอตัวลงเมื่อเทียบกับคาดการณ์เดิมที่ 5.25%
นอกจากนี้ดัชนีค่าเงินดอลลาร์สหรัฐ (Dollar Index) ก็ปรับตัวลงแรงมาที่ระดับ 107.9 ดอลลาร์สหรัฐ หนุนสินทรัพย์เสี่ยงปรับตัวขึ้นได้ ประกอบกับค่าเงินบาทมีสัญญาณแข็งค่ารุนแรง มาอยู่ที่ระดับ 36.00 บาท/ดอลลาร์ หนุนเงินทุนต่างชาติไหลเข้าต่อเนื่อง โดยให้แนวรับ 1,620-1,612 จุด และแนวต้าน 1,635-1,650 จุด